Diari Oficial de la Generalitat Valenciana


Sumari del DOGV 3725, del 06-04-2000 (2000/2521)

RESOLUCIÓ de 23 de març de 2000, de la secretària general de la Conselleria de Justícia i Administracions Públiques, per la qual s'inscriu l'adaptació a la Llei 6/1997, de 4 de desembre, del Col·legi Oficial d'Odontòlegs i Estomatòlegs de València.
--------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3725

Data del DOGV
:   06-04-2000

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2000/2521


Data del document
:   23-03-2000

Organisme emissor
:   Conselleria de Justícia i Administracions Públiques

Tipus de document
:   Resolució

Anàlisi jurídica

 Descriptors 

:   * col·legi professional
    * reglament intern
    * legislació
    * odontologia

RESOLUCIÓ de 23 de març de 2000, de la secretària general de la Conselleria de Justícia i Administracions Públiques, per la qual s'inscriu l'adaptació a la Llei 6/1997, de 4 de desembre, del Col·legi Oficial d'Odontòlegs i Estomatòlegs de València. [2000/X2521]
  
Vist l'expedient d'adaptació estatutària instruït a instància del Sr. Pascual Martínez Miñana, com a president del Col·legi Oficial d'Odontòlegs i Estomatòlegs de València, inscrit amb el número 82 de la secció Primera del Registre de Col·legis Professionals i de Consells Valencians de Col·legis Professionals de la Comunitat Valenciana, en què sol·licita la inscripció i registre de l'adaptació dels seus Estatuts a la Llei 6/1997, de 4 de desembre, de la Generalitat Valenciana de Consells i Col·legis Professionals de la Comunitat Valenciana, en base als següents
  
Fets
  
Primer. Que el president de l'esmentat Col·legi va presentar, el 10 de novembre de 1999, els Estatuts aprovats per l'Assemblea General extraordinària, fet el dia 5 de novembre de 1999, per a la seua adequació a la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana.
  
Segon. Que es va sol·licitar informe sobre els Estatuts presentats, pel que fa als continguts propis de la professió, a la Conselleria de Sanitat, que el va evacuar el 15 de febrer de 2000, i va fer algunes observacions.
  
Tercer. Que, en exercici del control de legalitat establit per l'article 11 de la mencionada llei autonòmica, es va revisar el text estatutari, i es va indicar la conveniència de rectificar determinats punts d'aquests, continguts en les observacions efectuades per la Conselleria de Sanitat, i es va requerir l'aportació de la documentació necessària per a la inscripció registral, requeriment que ha sigut complimentat el passat dia 3 de març.
  
Quart. El text annex dels preceptes, objecte d'adaptació estatutària, queda incorporat íntegrament a la present resolució, i s'hi dóna per reproduït.
  
Fonaments de dret
  
Primer. Que els Estatuts contenen totes les determinacions exigides en l'article 10 de la Llei 6/1997, de 4 de desembre, de Consells i Col·legis Professionals.
  
Segon. Que han sigut aprovats amb els requisits i formalitats previstos en dit article i en els propis Estatuts del Col·legi.
  
Tercer. L'expedient ha sigut tramitat pel Servei d'Entitats Jurídiques, adscrit a la Secretaria General de la Conselleria de Justícia i Administracions Públiques, competent per així disposar-lo l'article 6.1 de la Llei 6/1997, de 4 de desembre, en virtut de les atribucions que té conferides pels decrets 13/1999, i 91/1999, de 30 de juliol, sobre assignació de competències a la Presidència i a les conselleries, i d'aprovació del Reglament Orgànic i Funcional de la Conselleria de Justícia i Administracions Públiques, respectivament, i en relació amb el Decret 123/1986, de 20 d'octubre, del Consell de la Generalitat Valenciana, pel qual es crea el Registre de Col·legis Professionals i de Consells Valencians de Col·legis Professionals de la Comunitat Valenciana.
  
Vistos l'article 36 de la Constitució i l'article 31.22 de l'Estatut d'Autonomia de la Comunitat Valenciana; la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana; la Llei 2/1974, de 13 de febrer, de Col·legis Professionals, amb les seues modificacions posteriors, en els seus preceptes bàsics; i altres disposicions complementàries, resolc:
  
Inscriure l'adaptació dels Estatuts del Col·legi Oficial d'Odontòlegs i Estomatòlegs de València.
  
Contra aquesta resolució, que posa fi a la via administrativa, es podrà interposar potestativament recurs de reposició davant del mateix òrgan que ha dictat l'acte en el termini d'un mes, comptador des de l'endemà de la seua notificació, o bé, recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos, comptadors des de l'endemà de la seua notificació. Tot això de conformitat amb allò establit en els articles 116 i 117 de la Llei 30/1992, de 26 de novembre, del Règim Jurídic de les Administracions Públiques i del Procediment Administratiu Comú, i en els articles 10, i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, sense perjudici que s'utilitze qualsevol altra via que es considere oportuna.
  
València, 20 de març de 2000.- La secretària general: Carmen Galipienso Calatayud.
  
ESTATUTS
  
TÍTOL I
  
Disposicions generals i relacions
  
 amb les administracions públiques
  
CAPÍTOL I
  
Disposicions generals
  
Article 1. Naturalesa jurídica
  
L'Il·lustre Col·legi Oficial d'Odontòlegs i Estomatòlegs de la província de València, des d'aquest moment Col·legi, és una corporació de Dret Públic, amb personalitat jurídica pròpia i plena capacitat per al compliment dels seus fins, públics i privats.
  
El Col·legi estarà integrat pels professionals odontòlegs i estomatòlegs de la província de València.
  
Article 2. Jurisdicció territorial
  
L'àmbit del Col·legi s'estendrà a tot el territori de la província de València.
  
La seua jurisdicció territorial és provincial i la seua seu es fixa a la ciutat de València.
  
Article 3. Règim jurídic
  
El funcionament i règim jurídic del Col·legi, en l'àmbit de la seua competència, es regirà per la Llei de Col·legis Professionals, tant estatal com autonòmica, pel Reial Decret 2.828/1998, de 23 de desembre, pel qual s'aproven els Estatuts Generals d'Odontòlegs i Estomatòlegs i el seu Consell i pels presents Estatuts.
  
També seran aplicables totes aquelles lleis i reglaments que afecten aquest Col·legi en la seua condició de corporació del Dret Públic.
  
Article 4. Col·legiació
  
És requisit indispensable per a l'exercici de la professió d'odontòleg i estomatòleg estar incorporat al Col·legi.
  
El Col·legi, dins de l'àmbit de la seua competència, serà l'única organització que enquadre, obligatòriament, tots els odontòlegs i estomatòlegs.
  
Article 5. Principis
  
Regiran, en l'actuació de tots els òrgans del Col·legi, els principis d'independència, representativitat, actuació democràtica i seguretat jurídica.
  
CAPÍTOL II
  
Relacions amb les administracions públiques
  
Article 6. Relació amb l'administració autonòmica
  
El Col·legi, a través dels seus òrgans, es relacionarà amb l'administració autonòmica a través de la Conselleria que resulte competent, d'acord amb la Llei de 4 de desembre de 1997, la qual regula els col·legis professionals de la Comunitat Valenciana.
  
Article 7. Relació amb organismes col·legials
  
El Col·legi estarà representat en el Consell General de Col·legis d'Odontòlegs i Estomatòlegs de la Comunitat Valencianament i igualment estarà integrat en el Consell General de Col·legis d'Odontòlegs i Estomatòlegs d'Espanya, en què participarà plenament, d'acord amb els seus Estatuts.
  
TÍTOL II
  
Denominació, tractament, domicili, territorialitat i escut
  
CAPÍTOL ÚNIC
  
Article 8. Denominació
  
El Col·legi es denominarà «Il·lustre Col·legi Oficial d'Odontòlegs i Estomatòlegs de València».
  
Article 9. Tractament
  
El Col·legi tindrà el tractament d'«il·lustre» i el seu president el d'«il·lustríssim», i queda, conformement amb la seua tradició, sota l'empara i advocació patronal de Santa Apol·lònia.
  
Article 10. Adreça
  
El Col·legi establix la seua seu a la ciutat de València, a l'avinguda de la Plata, núm. 20, CP 46268, i podrà ser modificat per acord de la Junta de Govern, aprovat per l'Assemblea General.
  
Article 11. Escut
  
L'emblema del Col·legi estarà constituït per la Creu de Malta, en color verd oliva, entrellaçada per fulles de coca de corona. I sobre les seues tres aspes superiors, d'esquerra a dreta les paraules «Labora Pro Salutem Espanya». Sobre fons groc anirà dibuixat un àspid, entrellaçat a un instrument plàstic. Sobre l'emblema s'inscriurà la llegenda Col·legi Oficial d'Odontòlegs i Estomatòlegs de València.
  
TÍTOL III
  
Fins, competències i règim jurídic
  
CAPÍTOL I
  
Fins i competències
  
Article 12é. Fins
  
Fins de l'Organització Col·legial de l'Odontologia i l'Estomatologia.
  
Són fins essencials de l'Organització Col·legial de l'Odontologia i Estomatologia :
  
a) La regulació i l'ordenació, en l'àmbit territorial de la seua competència, de l'exercici de la corresponent activitat professional.
  
b) La representació exclusiva d'aquesta.
  
c) El dictat, salvaguarda i observança dels seus principis ètics, deontològics i jurídics.
  
d) La promoció permanent dels nivells científics, deontològics, socials, culturals, econòmics i laborals dels seus col·legiats.
  
e) La defensa dels interessos professionals d'aquests.
  
f) La contribució a la consecució del dret a la protecció de la salut bucal i estomatognàtica de tots els residents a Espanya, i a la regulació justa i equitativa de la seua corresponent assistència sanitària.
  
Article 13. Funcions
  
Per a la consecució dels seus fins, correspon al Col·legi , en el seu àmbit territorial respectiu, l'exercici de les funcions que li atribueix la legislació sobre col·legis professionals i les disposicions emanades de la Comunitat Autònoma Valenciana:
  
a) Representar a la professió davant d'organismes públics, institucions, entitats privades, altres organitzacions professionals i, en general, la societat.
  
Correspon especialment a l'Organització Col·legial de l'Odontologia i l'Estomatologia l'elaboració, discussió i aprovació, amb les entitats d'assegurança lliure de malaltia, d'un conveni marc per a la prestació d'assistència col·lectiva, sense perjudici del que disposa la legislació sobre col·legis professionals.
  
b) Exercir la defensa de la professió davant de l'administració, institucions, tribunals, entitats i particulars, amb legitimació per a ser part en tots els litigis que afecten als interessos professionals , i exercitar el dret de petició, conforme a la Llei.
  
c) Elaborar i vigilar el compliment i fer complir els codis Ètic i Deontològic en la pràctica professional de l'Odontologia i l'Estomatologia.
  
d) Mantindre i perfeccionar, de manera continuada, el nivell científic, cultural i deontològic dels col·legiats, mitjançant l'organització i promoció de les activitats cientificoculturals que servisquen a tal finalitat.
  
e) Exercir les funcions que li siguen delegades per les diferents administracions públiques i col·laborar amb aquestes en l'organització d'estudis, emissió d'informes, elaboració d'estadístiques, participació en consells o organismes consultius i altres activitats relacionades amb els seus fins.
  
f) Perseguir i denunciar l'intrusisme i la il·legalitat dins de la professió, així com informar públicament de totes les actuacions que puguen ser enganyoses que per a la població o s'aprofiten de la bona fe dels usuaris.
  
g) Elaborar la informació necessària per a facilitar l'accés a la vida professional dels nous titulats.
  
h) Vetlar pel dret de la societat a què la salut bucal i estomatognàtica siga atesa per professionals legalment facultats i proporcionada en condicions dignes i competents.
  
i) Facilitar als tribunals del seu àmbit territorial, i conforme a les lleis, la relació de col·legiats que pogueren ser requerits per a intervindre com a perits en els assumptes judicials, o designar-los per si mateixos, segons procedisca.
  
j) Ordenar l'activitat professional dels col·legiats, en l'àmbit de les seues competències, per a vetlar per l'ètica i dignitat professional, i pel respecte degut als drets dels particulars, i exercir la facultat disciplinària en l'ordre professional i col·legial.
  
k) Vigilar la publicitat professional, amb subjecció a les lleis , vetlant per la protecció de la salut i el respecte dels principis ètics i deontològics de la professió.
  
l) Dirimir, en compliment d'allò que disposen els Estatuts col·legials o mitjançant laude vinculant, si a aquest se sotmeteren, les divergències entre col·legiats, per raó de l'exercici de la professió.
  
m) Formalitzar contractes o convenis marco amb societats asseguradores o igualadors, amb ple respecte d'allò que disposa la Llei de Defensa de la Competència.
  
n) Mantindre una relació constant i activa amb la Universitat, per a rebre i proporcionar orientacions actuals i útils, i per al coneixement de les característiques desitjables per als nous professionals.
  
o) Proposar a les autoritats competents les mesures necessàries per a obtindre el major perfeccionament del sistema assistencial, tant privat com públic, promovent i fomentant tota iniciativa que tinga per objecte la seua millor eficàcia.
  
p) Establir el règim econòmic del Col·legi i de tots els òrgans que cree.
  
q) Editar les publicacions necessàries per a la informació general i científica de tots els col·legiats, així com les circulars i cursos que calguen.
  
r) Participar en els òrgans consultius de l'administració en la matèria de competència de cada una de les professions, quan aquella ho requerisca o resulte de les disposicions aplicables.
  
s) Establir barems d'honoraris, que tindran caràcter merament orientatiu.
  
t) Aprovar els seus estatuts i reglaments de règim interior.
  
u) Evacuar l'informe preceptiu sobre tots els projectes de normes del Govern Valencià, que afecten la professió.
  
CAPÍTOL II
  
Règim jurídic
  
Article 14. Competències orgàniques
  
La competència és irrenunciable i s'exercirà pels òrgans col·legials que la tinguen atribuïda com pròpia, tret dels casos de delegació, substitució o advocació, previstos legalment o en aquests Estatuts.
  
Article 15. Eficàcia i nul·litat dels actes
  
1. El règim jurídic dels actes de l'organització col·legial, que estiguen subjectes al Dret Administratiu, es regirà per allò que disposa la legislació sobre col·legis professionals i sobre el règim jurídic de les administracions públiques, o la que les substituïsca o modifique.
  
2. La notificació d'acords, que haja de ser personal, es realitzarà al domicili professional que es tinga comunicat al Col·legi. I, si hi manca, es procedirà a la notificació dels acords pels mètodes subsidiaris previstos en la legislació vigent.
  
Article 16. Recursos
  
1. Els actes dels diferent òrgans col·legials són directament impugnables davant de la jurisdicció competent, previ l'esgotament dels recursos corporatius procedents en el seu cas.
  
2. Contra les resolucions dels òrgans de representació i govern col·legials i els actes de tràmit, si aquests últims decidixen directament o indirecta el fons de l'assumpte, determinen la impossibilitat de continuar el procediment, produïxen indefensió o perjudici irreparable a drets i interessos legítims, podran interposar pels interessats els recursos d'alçada i potestatiu de reposició en el terme d'un mes, davant de l'òrgan col·legial que en cada cas establisca la legislació aplicable, si l'acte és exprés, i de tres mesos si no ho és.
  
3. Transcorreguts tres mesos des de la interposició del recurs, s'entendrà denegat, amb la qual cosa quedarà expedita la via procedent, tret del supòsit previst en el paràgraf 2n de l'article 43.2, de la Llei 30/1992, del 26 de novembre.
  
4. Una vegada esgotats els recursos corporatius, els actes subjectes al Dret Administratiu seran directament recurribles davant de la Jurisdicció Contenciosa Administrativa.
  
5. La interposició del recurs no suspendrà l'execució de l'acte impugnat. No obstant això, l'òrgan a què competisca la resolució del recurs podrà suspendre l'execució de l'acte recorregut en els casos i en la forma previstos en l'article 111 de la Llei 30/1992, de Règim Jurídic de les Administracions Públiques i del Procediment Administratiu Comú.
  
TÍTOL IV
  
Incorporacions, classes de col·legiats, incapacitats
  
 i baixes al Col·legi Professional
  
CAPÍTOL I
  
Incorporacions i classes de col·legiats
  
Article 17é. Incorporacions
  
1. Els qui pretenguen realitzar activitats pròpies de l'Odontologia i l'Estomatologia, en qualsevol de les seues modalitats, estan obligats a sol·licitar, prèviament a l'inici de l'activitat professional, per compte propi o alié al servei d'entitats públiques o privades, la inscripció al Col·legi Professional, corresponent a la localitat on radique la seua activitat principal.
  
2. Per a la incorporació a un Col·legi Oficial d'Odontòlegs i Estomatòlegs es requerirà acreditar, com a mínim, la següent condicions generals d'aptitud:
  
a) Ser major d'edat.
  
b) Estar en possessió, si més no, d'un dels títols legalment exigibles per a l'exercici d'activitats pròpies de l'Odontologia o l'Estomatologia.
  
c) No estar incapacitat, excepte en la col·legiació sense exercici.
  
d) No trobar-se inhabilitat per a l'exercici professional.
  
e) Satisfer la quota d'ingrés que determine el Col·legi.
  
f) Acceptar per escrit els Estatuts, codi deontològic, normatives i disposicions col·legials.
  
3. Per a exercir en localitats pertanyents a diferents col·legis oficials, es requerix la prèvia notificació, a través del Col·legi on estiguera inscrit, a tots aquells altres en l'àmbit territorial dels quals s'exercisca l'activitat professional, havent de satisfer-los les compensacions econòmiques que en ells estiguen determinades.
  
Article 18. Classes de col·legiats
  
1. En els fins d'aquests Estatuts, els col·legiats es classifiquen en:
  
a) Numeraris en exercici.
  
b) Numeraris sense exercici.
  
c) De mèrit.
  
d) D'honor.
  
2. Seran col·legiats numeraris en exercici aquells que estant incorporats al Col·legi, i facultats per tant per a l'exercici professional, no pertanguen a les restants categories.
  
3. Seran col·legiats numeraris sense exercici aquells odontòlegs i estomatòlegs que optaren per pertànyer al Col·legi, sense realitzar cap activitat professional
  
4. Seran col·legiats de mèrit aquells que complisquen 35 anys de pertinença en l'Organització Col·legial d'Odontòlegs i Estomatòlegs, amb la categoria de numeraris.
  
5. Seran col·legiats d'honor aquelles persones, professionals o no de l'Odontologia i Estomatologia, als qui el Col·legi conferix tal distinció en atenció als mèrits contrets en l'àmbit dels interessos de la professió.
  
CAPÍTOL II
  
Incapacitats i baixes
  
Article 19. Causes d'incapacitat i inhabilitació
  
1. Es consideren causes d'incapacitat, per a l'exercici de l'Odontologia o de l'Estomatologia , les següents:
  
a) Els impediments físics o psíquics que, per la seua naturalesa o intensitat, no permeten el compliment de la funció professional característica.
  
b) La inhabilitació o suspensió expressa per a l'exercici de l'Odontologia o Estomatologia, en virtut de resolució judicial o corporativa ferma.
  
2. Les incapacitats desapareixeran quan cessen les causes que les hagueren motivat o s'haja extingit la responsabilitat disciplinària, conforme als presents Estatuts.
  
Article 20. Pèrdua de la condició de col·legiat.
  
1. Es perdrà la condició de col·legiat per alguna de les causes següents:
  
a) Baixa voluntària, per cessament de l'activitat professional en l'àmbit territorial del Col·legi respectiu.
  
b) Inhabilitació legal per a l'exercici de la professió.
  
c) Sanció disciplinària ferma d'expulsió del Col·legi.
  
d) Impagament de dues quotes trimestrals, previ requeriment de pagament a l'efecte i audiència del col·legiat.
  
2. En cas de sobrevindre incapacitats físiques i/o psíquiques provades que impedisquen l'exercici professional, l'interessat podrà optar entre donar-se de baixa al Col·legi o continuar col·legiat com no exercent.
  
Article 21. Informació al Consell General, i als consells autonòmics, de les altes i baixes col·legials, i de les seues causes
  
1. Les Juntes de Govern notificaran al Consell General i, si fa el cas, als consells autonòmics, en el termini màxim de cinc dies hàbils, totes les incorporacions, altes, baixes, incapacitats, inhabilitacions i sancions dels seus col·legiats, a fi d'incorporar-les a la base de dades centrals.
  
2. El Consell General i, si fa el cas, els consells autonòmics, traslladaran la seua informació sobre incorporacions, altes, baixes, incapacitats, inhabilitacions i sancions dels col·legis oficials, per a posar-la a disposició de la totalitat de l'Organització Col·legial de l'Odontologia i l'Estomatologia, en el termini màxim de cinc dies hàbils, comptadors des de la recepció de la notificació corresponent.
  
TÍTOL V
  
Drets, deures dels col·legiats i prohibicions.
  
CAPÍTOL I
  
Drets i deures dels col·legiats
  
Article 22. Drets dels col·legiats
  
Corresponen als col·legiats els drets següents:
  
a) Exercir la professió amb plena llibertat, dins del marc jurídic, deontològic i estatutari.
  
b) Participar en la gestió corporativa i, per tant, exercir el dret de petició, el vot i el d'accés als llocs i càrrecs directius, mitjançant els procediments i amb els requisits establits estatutàriament.
  
c) Demanar i obtindre del Col·legi l'assistència i protecció que puga necessitar per al bon exercici de la professió.
  
d) Ser defensats, a petició pròpia, per l'organització col·legial, quan siguen vexats o perseguits sense motiu, amb ocasió de l'exercici professional.
  
e) Ser representats i recolzats per l'organització col·legial i les seues assessories jurídiques, quan necessiten presentar reclamacions fundades les autoritats, tribunals, entitats públiques i privades i en totes les divergències que sorgisquen amb ocasió de l'exercici professional, corrent de càrrec del col·legiat les despeses i costes jurídiques que el procediment ocasione, tret de la decisió contrària dels òrgans de govern, en el supòsit que tals reclamacions foren d'interès general.
  
f) Pertànyer a les institucions de previsió i ajuda social, assistencials, culturals i científiques, de les quals estiga dotada l'organització col·legial.
  
g) Rebre la formació continuada.
  
h) Percebre honoraris concordes amb el seu exercici professional.
  
i) Qualssevol altres drets que resulten d'aquests Estatuts.
  
Article 23. Deures dels col·legiat
  
1. És deure fonamental de tot col·legiat exercir la professió d'acord amb la més pura ètica i dins de l'esperit que dimana dels presents Estatuts i del codi deontològic.
  
2. Són també deures dels col·legiats, entre altres, els següents:
  
a) Ajustar la seua actuació professional a les exigències legals i estatutàries de l'organització col·legial, i sotmetre's als acords adoptats pels seus distints òrgans.
  
b) Satisfer les quotes i càrregues, ordinàries i extraordinàries, en la quantia i mode que l'organització col·legial establisca.
  
c) Portar amb màxima lleialtat les relacions amb l'organització col·legial i amb els altres col·legiats.
  
d) Vetlar per la qualitat de les seues prestacions i per la bona imatge professional, notificant a l'organització col·legial l'existència d'instal·lacions il·legals i d'activitats contràries a la bona pràctica i al codi deontològic, de les quals tingueren coneixement.
  
e) Ajustar qualsevol activitat publicitària, relacionada amb l'exercici professional, a allò que disposen les lleis, a la protecció de la salut i al respecte als principis ètics i deontològics de la professió.
  
f) Complir qualsevol requeriment que els faça l'organització col·legial en matèria professional i comparèixer davant de la Junta Directiva sempre que és requerit.
  
g) Jurar o prometre, si fa el cas, el compliment dels deures dels càrrecs col·legials per als quals poguera haver estat elegit.
  
h) Comunicar al Col·legi oficial respectiu, a efectes de constància en els seus expedients personals: els càrrecs que ocupen en relació amb la professió; les activitats específiques de caràcter professional que exercisquen; els canvis de residència o domicili professional i les adreces dels gabinets o clíniques en què realitzen prestacions professionals.
  
i) Qualsevol altre que es desprenga de les prescripcions d'aquests Estatuts, els del Consell Autonòmic, o Consell General i de les prescripcions ètiques, deontològiques i jurídiques que es troben en vigor, sent-los d'aplicació el règim sancionador que es contempla en aquests Estatuts.
  
CAPÍTOL II
  
Prohibicions als col·legiats
  
Article 24. Prohibicions
  
En general, es prohibeix expressament als col·legiats realitzar pràctiques professionals contràries a allò que disposa la legislació vigent o les normes ètiques, deontològiques i jurídiques de l'Odontologia i l'Estomatologia, estipulades en el seu codi i normatives de desplegament. Específicament tot col·legiat s'abstindrà:
  
a) D'oferir l'eficàcia garantida de procediments curatius o de mitjans personals que no hagueren rebut la confirmació d'entitats científiques o professionals de reconegut prestigi.
  
b) D'emprar mitjans no controlats científicament per al tractament dels malalts.
  
c) De dissimular o fingir l'aplicació d'elements diagnòstics i terapèutics.
  
d) D'efectuar manifestacions o divulgar notícies en qualsevol forma, que donen a entendre coneixements, tècniques, resultats o qualitats especials, de les que càpiga deduir comparacions amb l'activitat professional d'altres col·legiats.
  
e) De realitzar pràctiques dicotòmiques.
  
f) D'emprar reclutadors de pacients.
  
g) De desviar pacients, des de consultes públiques de qualsevol índole, cap a consultes particulars, pròpies o alienes, amb fins lucratius.
  
h) De tolerar o encobrir en qualsevol forma a qui, sense títol suficient, o no homologat, o sense estar col·legiat, exercisca l'Odontologia o l'Estomatologia.
  
i) D'exercir l'Odontologia o l'Estomatologia en qualsevol consultori, gabinet, clínica o centre assistencial, siga o no de la seua propietat, en què tinga coneixement de pràctiques il·legals per part d'altres persones, encara que s'efectuen fora de la seua presència i en hores distintes a les del seu exercici professional.
  
j) De permetre l'ús d'instal·lacions professionals pròpies a persones que, fins i tot tenint títol suficient per a exercir l'Odontologia o l'Estomatologia, no es troben incorporats a algun Col·legi, tret de companys forans per a atendre familiars desplaçats amb ells, en situacions d'urgència.
  
k) De prestar el nom per a figurar com a director facultatiu, responsable sanitari o assessor d'Odontologia o Estomatologia, en consultori , gabinet, clínica o centre assistencial que no dirigisca i atenga o assessore personalment i directament, o que no s'ajuste a les lleis vigents o els presents Estatuts, o en la qual es violenten les normes deontològiques.
  
l) D'emprar fórmules, signes o llenguatges impropis de l'Odontologia o Estomatologia en les receptes, o prescriure aquelles que porten nom comercials de cases productores o indicacions que pogueren servir d'anunci o publicitat.
  
m) D'acceptar remuneracions o beneficis de cases comercials relacionades amb l'Odontologia o l'Estomatologia en concepte de comissió, propaganda, provisió de clients o qualsevol altre motiu distint d'un assessorament científic encomanat i conforme amb les normes vigents.
  
n) D'exercir l'Odontologia o l'Estomatologia quan s'evidencien alteracions orgàniques, psíquiques o hàbits tòxics, confirmables per reconeixement mèdic, que li incapaciten per a dit exercici.
  
o) D'anunciar o difondre publicitàriament prestacions de serveis que vulneren la legislació vigent o els preceptes establits en aquests Estatuts i el codi Deontològic.
  
p) Efectuar manifestacions públiques, o a través dels mitjans de comunicació de qualsevol naturalesa, que puga suposar un perill per a la salut bucal o estomatognàtica de la població, o un desprestigi per a l'organització col·legial, els seus òrgans de govern o per als col·legiats.
  
q) Efectuar competència deslleial.
  
TÍTOL VI
  
Règim disciplinari
  
CAPÍTOL I
  
Principis generals
  
Article 25. Normativa aplicable
  
1. El règim disciplinari dels odontòlegs i estomatòlegs es regirà per allò que disposen les lleis en el Decret 2.828, de 23 de desembre de 1998, en aquests Estatuts i en la restant normativa col·legial que els despleguen.
  
2. El Consell General del Col·legi d'Odontòlegs i Estomatòlegs d'Espanya podrà dictar les normes precises per a aclarir i interpretar les conductes previstes en els presents Estatuts, així com per a integrar en les mateixes aquelles noves accions que foren sorgint.
  
3. En especial, el Consell General del Col·legi d'Odontòlegs i Estomatòlegs d'Espanya ha dictat un codi Ètic i Deontològic Dental Espanyol, d'aplicació per a tota la col·legiació (annex I).
  
Article 26. Responsabilitat disciplinària
  
1. Els col·legiats estan subjectes a responsabilitat disciplinària i incorreran en ella en els supòsits i circumstàncies establits en aquests Estatuts. Dita responsabilitat està basada en els principis, tant d'eticodeontològics com legals, que vertebren l'exercici professional de l'odontòleg o estomatòleg.
  
2. El règim disciplinari establit en aquests Estatuts s'entén sense perjudici de les responsabilitats, de qualsevol ordre, en què incórreguen els col·legiats en el desenvolupament de la professió.
  
CAPÍTOL II
  
Infraccions i sancions
  
Article 27. Faltes disciplinàries
  
Les faltes disciplinàries es classificaran en lleus, greus i molt greus.
  
Article 28. Faltes lleus
  
Es consideraran faltes lleus:
  
a) L'incompliment de les normes establides sobre documentació col·legial, o que hagen de ser tramitades pel seu conducte.
  
b) La desatenció respecte al compliment dels deures col·legials, tals com no correspondre als requeriments o peticions de resposta o informes sol·licitats pel Col·legi.
  
c) L'incompliment de les normes estatutàries o dels acords adoptats pel Consell General, pel Consell Autonòmic, si fa el cas, o pel col·legi respectiu, tret que constituïsquen falta de superior entitat.
  
d) Les simples irregularitats en l'observació de la normativa sanitària vigent, sense transcendència directa per a la salut pública.
  
e) La infracció de qualssevol altres deures o prohibicions contemplats en els articles 24 i 25 d'aquests Estatuts o la resta de la normativa aplicable, quan no meresca la qualificació de greu o molt greu.
  
Article 29. Faltes greus
  
Es consideraran faltes greus:
  
a) La indisciplina deliberadament rebel front a òrgans de govern col·legials i, en general, la falta greu del respecte degut a aquells.
  
b) La negligència reiterada en el compliment de les obligacions col·legials.
  
c) Els actes o omissions que atempten a la moral, decòrum, dignitat, prestigi i honorabilitat de la professió, o siguen contraris al respecte degut als col·legiats.
  
d) Indicar una qualificació o títol que no es posseïsca.
  
e) La infracció dolosa o negligent del secret professional.
  
f) No correspondre a la sol·licitud de certificat o informació dels pacients, en els termes eticodeontològics.
  
g) L'emissió d'informes o expedició de certificats, amb falta a la veritat.
  
h) Efectuar promeses o garantir resultats terapèutics, amb finalitats publicitàries o de captació de pacients.
  
i) Realitzar publicitat professional amb risc per a la salut o seguretat de les persones o manifest incompliment de les exigències ètiques i deontològiques de la professió.
  
j) La inobservança dels requisits, controls i precaucions exigibles en l'activitat, serveis i instal·lacions.
  
k) La reincidència en la comissió de faltes lleus. S'entendrà que existeix reincidència quan es cometa més d'una falta lleu en el termini de dos anys.
  
l) L'exercici ocasional de la professió a la jurisdicció d'un altre Col·legi Oficial d'Odontòlegs i Estomatòlegs, sense haver-lo notificat prèviament al propi Col·legi per a la seua tramitació.
  
m) Per part del membre responsable de la Junta de Govern del Col·legi, no comunicar les notificacions d'exercici ocasional dels seus col·legiats en l'àmbit d'altres col·legis, als col·legis involucrats.
  
n) Per als membres de les juntes de Govern dels col·legis, incomplir els acords de l'Assemblea del Consell.
  
Article 30. Faltes molt greus
  
Es consideraran faltes molt greus:
  
a) Qualsevol conducta constitutiva de delicte en matèria professional.
  
b) L'atemptat contra la dignitat de les persones, amb ocasió de l'exercici professional.
  
c) La desatenció maliciosa o intencionada dels pacients.
  
d) La infracció dolosa del secret professional.
  
e) L'encobriment o qualsevol tipus d'empara, prestada l'intrusisme professional.
  
f) L'obertura de consultes sense complir la normativa vigent en matèria de seguretat i higiene, amb risc per als pacients o el personal auxiliar.
  
g) La coacció, amenaça, represàlia o qualsevol altra forma de pressió greu, exercida sobre els òrgans professionals en l'exercici de les seues competències.
  
h) Totes aquelles faltes que es realitzen de forma conscient i deliberada, sempre que es produïsca un dany greu.
  
i) La reincidència en la comissió d'infraccions qualificades com a greus. S'entendrà que existix reincidència quan es cometa més d'una falta greu en el termini de dos anys.
  
j) L'incompliment de les normes sobre ús d'estupefaents, així com la pràctica professional sota els efectes de substàncies alcohòliques o tòxiques.
  
k) La denegació d'auxili en situacions de necessitat o per raons discriminatòries.
  
l) L'exercici habitual de la professió a la jurisdicció d'un altre Col·legi Oficial d'Odontòlegs i Estomatòlegs, sense haver-ho notificat prèviament al propi Col·legi per a la seua tramitació.
  
m) Per part del membre responsable de la Junta de Govern, no comunicar les notificacions d'exercici habitual dels seus col·legiats en l'àmbit d'altres col·legis, als col·legis involucrats.
  
Article 31. Sancions
  
1. Per raó de les faltes previstes en el present capítol, es poden imposar les sancions següents:
  
a) Amonestació privada, verbal o per escrit.
  
b) Amonestació pública, mitjançant la publicació de la resolució sancionadora ferma en els òrgans de expressió col·legials.
  
c) Multa per un import de 10 a 100 quotes col·legials trimestrals.
  
d) Suspensió temporal del exercici professional, per un termini no inferior a un mes ni superior a dos anys.
  
e) Expulsió del Col·legi.
  
2. Les faltes lleus seran sancionades amb amonestació privada o pública.
  
3. Les faltes greus seran sancionades amb amonestació pública i multa de 10 a 50 quotes col·legials, o amb suspensió del exercici professional per un temps inferior a sis mesos i multa de 10 a 50 quotes col·legials trimestrals.
  
4. Les faltes molt greus seran sancionades amb suspensió del exercici professional per un temps superior a sis mesos i inferior a dos any, i multa de 50 a 100 quotes col·legials trimestrals.
  
5. La reiteració en la comissió de faltes molt greus podrà sancionar-se amb la expulsió del Col·legi Oficial respectiu, per a la qual l'acord haurà de adoptar-se per les dues terceres parts dels membres del òrgan competent.
  
6. Tant les sancions de suspensió temporal del exercici professional, com de la d'expulsió del Col·legi, portaran annexa la inhabilitació per a incorporar-se a qualsevol un altre col·legi, mentre la sanció estiga vigent.
  
7. Cadascuna de les sancions disciplinàries previstes en els apartats anteriors comportarà l'obligació de esmenar o corregir els defectes i irregularitats observats; rectificar les situacions o conductes improcedents; executar, en definitiva, el acord que, simultàniament, s'adopte per l'òrgan competent, per fets deduïts i comprovats durant la tramitació del expedient, i abonar les despeses ocasionades amb motiu de la tramitació dels expedients disciplinaris o dels requeriments que s'hagueren hagut d'efectuar, per conducte notarial, per a les notificacions oportunes.
  
8. Per a la imposició de sancions, el Col·legi haurà de graduar la responsabilitat de l'inculpat en relació amb la naturalesa de la infracció comesa, transcendència d'aquesta i altres circumstàncies modificatives de la responsabilitat, i tindrà potestat per a imposar la sanció adequada, fins i tot quan és més d'una la que s'establisca per a cada tipus de faltes. En tot cas, per a la qualificació i determinació de la correcció aplicable es tindran en compte les circumstàncies següents:
  
a) La gravetat dels danys i perjudicis causats al pacient, terceres persones, professionals o Col·legi.
  
b) El grau d'intencionalitat, imprudència o negligència.
  
c) La contumàcia demostrada o desacatament a l'òrgan competent, durant la tramitació de l'expedient.
  
d) La durada del fet digne de sanció.
  
e) Les reincidències.
  
9. Les resolucions que imposen sancions per faltes greus o molt greus, una vegada ferma en via administrativa, podran ser donades a conèixer a les autoritats sanitàries, a tercers interessats i a la població en general, utilitzant els mitjans de comunicació que es consideren oportuns.
  
10. Les sancions de suspensió d'exercici professional, i de les conductes que puguen afectar a la salut bucodental pública, seran comunicades a les autoritats sanitàries i governatives.
  
Article 32. Extinció de la responsabilitat disciplinària
  
La responsabilitat disciplinària s'extingirà:
  
a) Per mort de l'inculpat.
  
b) Per compliment de la sanció.
  
c) Per prescripció de les infraccions o de les sancions, de conformitat amb allò que disposa la legislació sobre el procediment administratiu.
  
d) Per acord del Col·legi respectiu, ratificat pel Consell Autonòmic i, si hi manca, pel Consell General.
  
TÍTOL VII
  
Procediment disciplinari
  
CAPÍTOL ÚNIC
  
Article 33. Procediment
  
1. No podrà imposar-se cap sanció disciplinària sense previ expedient instruït a l'efecte, d'acord amb al procediment establit en el present capítol.
  
2. El procediment disciplinari, pel qual s'exercitarà la potestat sancionadora, és l'aprovat pel Consell General del Col·legi d'Odontòlegs i Estomatòlegs d'Espanya, amb data 4 de març de 1999, o el que puga aprovar en el successiu (annex II).
  
S'aplicaran com a supletoris els principis continguts en el Reial Decret 1.398/1993, de 4 d'agost, pel que s'aprova el Reglament del Procediment per a l'exercici de la potestat sancionadora o norma que el substituïsca o modifique.
  
Article 34. Competència
  
1. La potestat sancionadora correspon a la Junta de Govern. No obstant això, l'enjudiciament i sanció de les faltes comeses pels membres de les juntes de Govern dels col·legis seran competència del Consell Autonòmic o, si hi manca, del Consell General.
  
2. En el cas d'infraccions comeses per professionals no pertanyents al Col·legi Oficial en la jurisdicció del qual s'hagueren comés, aquest haurà de tramitar un expedient informatiu en el termini de dos mesos, que serà tramés al Col·legi Oficial en què estigueren col·legiats inscrits, el qual, si fa el cas, instruirà i resoldrà l'expedient sancionador.
  
3. En tots els casos i abans d'imposar-se qualsevol sanció, serà oïda la Comissió Deontològica, l'informe de la qual no serà vinculant.
  
4. Els acords sancionadors seran immediatament executius, sense perjudici dels recursos que procedisquen.
  
5. Els col·legis donaran compte immediat al Consell Autonòmic i al Consell General de les resolucions recaigudes en els expedients disciplinaris incoats, mitjançant tramesa d'una còpia d'aquestes.
  
6. El Consell General, l'Autonòmic, i els col·legis oficials portaran un registre de sancions i estaran obligats a conservar l'expedient fins a l'extinció de la responsabilitat disciplinària. Les sancions disciplinàries fermes es faran constar en l'expedient personal del col·legiat.
  
Tals anotacions es cancel·laran d'ofici una vegada transcorregut el termini d'un any, comptador des del dia de compliment o prescripció de la sanció.
  
TÍTOL VIII
  
Òrgans de Govern
  
CAPÍTOL I
  
Estructura
  
Article 35. Òrgans de Col·legi
  
El Govern del Col·legi estarà presidit pels principis de democràcia, autonomia i participació col·legial.
  
El Col·legi serà regit pels òrgans següents:
  
- L'Assemblea General de Col·legiats i la Junta de Govern. A més, es podran crear quantes seccions s'estime convenients per a la bona marxa i govern del Col·legi.
  
CAPÍTOL II
  
Junta de Govern
  
Article 36é. Composició de la Junta de Govern
  
La Junta Govern estarà integrada per:
  
a) El president.
  
b) El vicepresident.
  
c) El secretari.
  
d) El vicesecretari.
  
e) El tresorer-comptador.
  
f) I quatre vocals, el nombre del qual podrà ser augmentat o disminuït per Acord de l'Assemblea General.
  
Article 37. Reunions de la Junta Govern
  
1. La Junta de Govern es reunirà ordinàriament una vegada al mes com a mínim, i extraordinàriament quan ho sol·licite, almenys, un terç dels seus membres o les circumstàncies ho aconsellen, i sempre a proposta del president.
  
Les convocatòries per a les reunions de la Junta de Govern es faran per la Secretaria, previ mandat de la Presidència, que fixarà l'ordre del dia, amb vuit dies d'antelació almenys. Es formularan per qualsevol mitjà de comunicació escrit i aniran acompanyades de l'ordre del dia corresponent. El president tindrà facultat per a convocar, en qualsevol moment i amb una antelació de 24 hores, amb caràcter d'urgència a la Junta de Govern; quan les circumstàncies així ho exigisquen.
  
Els acords es prendran per majoria simple dels assistents. En cas d'empat en la votació es decidirà amb el vot de qualitat el president.
  
Article 38. Facultats de la Junta de Govern
  
Són facultats de la Junta de Govern:
  
1) Representar al Col·legi davant dels poders públics i organismes oficials.
  
2) Realitzar quantes gestions calguen, en benefici dels col·legiats.
  
3) Promoure tots aquells temes i qüestions que s'estimen necessàries, en benefici de la classe odontoestomatològica.
  
4) Prestar la cooperació necessària a les administracions públiques en general, ja siga central, autonòmica o local.
  
5) Informar, com a perits , en tots els temes en què siga requerida.
  
6) Prestar col·laboració a les autoritats administratives, acadèmiques i, en general, en quantes qüestions interessen a la professió.
  
7) Representar, davant de la hisenda pública, estatal o autonòmica, al col·lectiu professional que enquadra.
  
8) Exigir el compliment de les normes relatives a l'exercici professional, conforme a allò establit en les lleis i en aquests estatuts, o les que pogueren dictar-se per les autoritats competents.
  
9) Vetlar per la bona actuació dels col·legiats en l'exercici de la professió, exigint el compliment de les normes relatives a la deontologia professional.
  
10) Imposar als col·legiats, si a això hi haguera lloc les correccions disciplinàries que s'establisquen en els presents estatuts, donant compte, quan és menester, a les autoritats competents, de les conductes que puguen ser constitutives de delicte, o constituïxen un risc per a la salut dental de la població.
  
11) Inspeccionar, a tenor d'allò establit en aquests estatuts, les clíniques dentals dels col·legiats, prèviament a la seua obertura, informant favorablement o desfavorable les sol·licituds realitzades a les autoritats sanitàries.
  
12) Denunciar davant de les autoritats sanitàries, judicials, i governatives en general, aquells establiments on es practique l'odontoestomatologia sense reunir les condicions establides en aquests estatuts, o les disposicions vigents o aquells que es troben regentats per persones no professionals, o per titulats que no estiguen col·legiats, personant-se en els procediments en tràmit i instant allò que, en dret, procedisca.
  
Perseguir el intrusisme professional en qualsevol de les seues formes, i utilitzar per a tals efectes les accions legals pertinents, davant les autoritats judicials, sanitàries i governatives en general.
  
13) Instruir els corresponents expedients disciplinaris, conforme al procediment que estiga vigent en el moment d'iniciació d'aquest.
  
14) Dirimir i/o resoldre conflictes i/o discrepàncies entre col·legiats, entre aquests i els seus pacients, o entre aquests i les diferents administracions.
  
15) Declarar, previ examen mèdic pertinent i les altres proves que s'estimen, la incapacitat d'un col·legiat per a l'exercici professional, quan es mostren evidents alteracions que així ho aconsellen.
  
16) Establir barems d'honoraris, que tindran caràcter merament orientatiu.
  
17) Estudiar la regulació de les relacions contractuals de tota classe, entre els professionals i els seus pacients, i informar sobre la seua procedència i actuar de mitjancers per a la resolució amistosa dels conflictes que pogueren plantejar-se .
  
18) Defensar els col·legiats, fins i tot judicialment, en aquelles situacions en què resultaren perjudicats, perseguits o vexats en el seu exercici professional, ja siguen persones individuals, públiques o organismes públics.
  
19) Cursar tots els escrits dirigits a qualsevol organisme pels col·legiats, recolzant-los amb un informe puntual, quan així és procedent.
  
20) Promoure el sentit associatiu en favor de tota obra de cooperació que puga contribuir al benestar individual o col·lectiu de la classe professional.
  
21) Resoldre tots els expedients a què se'ls sotmeta.
  
22) Recaptar l'import de les quotes i de les derrames establides per al sosteniment de les càrregues del Col·legi, del Consell Autonòmic i, del Consell General del Col·legi, previstos en aquests Estatuts.
  
23) Procedir a la contractació dels empleats o col·laboradors necessaris, en règim laboral o d'arrendament de serveis, per a la bona marxa del Col·legi, i acceptar les propostes de prestacions voluntàries de col·legiats, amb compensació econòmica o sense.
  
24) Exercir totes les funcions en general, en matèria econòmica i sense cap exclusió, i realitzar, respecte del patrimoni propi del Col·legi, tota classe d'actes de disposició i de gravamen, i en especial: A) Administrar béns. B) Pagar i cobrar quantitats. C) Fer efectius lliuraments, donar o acceptar béns en o per a pagament. D) Atorgar transaccions, compromisos o renúncies. E) Comprar, vendre, retraure i permutar, pura o condicionalment, amb preu confessat o ajornat o pagat al comptat, tota classe de béns i drets, tret dels relatius a béns immobles, per als quals es requerirà l'acord de l'Assemblea General. F) Dissoldre comunitats de béns i condominis, declarar obres noves, millores i excessos de cabuda. G) Constituir, acceptar, dividir, alienar, gravar, redimir i extingir usdefruits, servituds, opcions i arrendaments inscribibles i altres drets reials, exercitant totes les facultats derivades d'aquests.
  
25) Prendre part en concursos i subhastes, fer propostes i acceptar adjudicacions.
  
26) Acceptar, a benefici d'inventari, i repudiar herències i fer, aprovar o impugnar, participacions d'herències i entregar i rebre llegats.
  
27) Contractar, modificar, rescindir i liquidar assegurances de tota classe.
  
28) Operar en caixes oficials, caixes d'estalvi i bancs, fins i tot el d'Espanya i les seues sucursals, fent tot quant la legislació i pràctiques bancàries permeten; seguir, obrir i cancel·lar comptes i llibretes d'estalvi, comptes corrents i de crèdit i caixes de seguretat.
  
29) Comprar, vendre, canviar , pignorar valors i cobrar els seus interessos, dividends i amortitzacions, concertar pòlisses de crèdit, ja siga personal o amb pignoració de valors, amb bancs i establiments de crèdit, fins i tot el Banc d'Espanya i les seues sucursals, firmant els oportuns documents.
  
30) Modificar , transferir, cancel·lar, retirar i constituir depòsits d'efectiu, valors provisionals o definitius.
  
31) Convocar l'Assemblea General.
  
32) Proposar a l'Assemblea General premis o mencions honorífiques per a aquells professionals que se'n feren creditors.
  
33) Mantindre els serveis d'assessorament jurídic i fiscal de la Junta Govern que s'estimen necessaris.
  
34) Qualsevol altra que s'estime procedent i ajustada a les competències del Col·legi.
  
CAPÍTOL III
  
Comissió Permanent
  
Article 39. Facultats de la Comissió Permanent
  
Són facultats de la Comissió Permanent:
  
a) Desenvolupar totes les competències que corresponguen a la Junta Directiva i li siguen encomanades, resolent les incidències que sorgisquen.
  
b) Proposar tot allò que procedira al ple de la Junta de Govern, i a l'Assemblea General.
  
c) Realitzar aquelles activitats que li encomane el ple de la Junta de Govern o l'Assemblea General.
  
d) Promoure quantes actuacions, cursos o edicions de tota classe, que convinguen a la professió odontoestomatològica en la nostra demarcació.
  
e) Prestar als col·legiats l'assessorament que acorde l'Assemblea General.
  
f) Redactar els pressupostos, els quals, aprovats prèviament pel ple de la Junta de Govern, se sotmetran a l'aprovació de l'Assemblea General.
  
g) Igualment, i en la mateixa forma, confeccionar la liquidació del pressupost de l'any anterior i els comptes de despeses i ingressos, així com la comptabilitat general del Col·legi.
  
h) Proposar a l'aprovació del ple de la Junta de Govern, per a ser elevat a l'Assemblea General, les inversions i disposicions del patrimoni col·legial que s'estimen procedents.
  
i) Establir la quantia de quotes, tant ordinàries com extraordinàries, que deuen abonar els col·legiats, així com les altres càrregues que s'estimen procedents, les quals se sotmetran al ple de la Junta de Govern, prèviament a sotmetre-les, quan calga, a l'Assemblea General.
  
j) Establir les tarifes o quotes per emissió de certificats, impresos, receptes, formularis, informes, i quantes labors realitze el col·legiat.
  
k) Proposar a la Junta de Govern les modificacions dels reglaments vigents al Col·legi i dels presents estatuts, que s'estimen pertinents per a la seua submissió a l'aprovació de l'Assemblea General, quan és necessària.
  
CAPÍTOL IV
  
Facultats dels càrrecs de la Junta
  
Article 40. Facultats del president:
  
a) El president vetlarà, dins de l'àmbit territorial del Col·legi, pel compliment de les prescripcions reglamentàries i dels acords que adopte l'Assemblea general o la Junta de Govern.
  
b) Tindrà, a tots els efectes, la representació legal del Col·legi; compareixerà en el seu nom en tots els organismes de tipus administratiu, judicial i de qualsevol ordre, i estarà facultat, sense necessitat de cap altre acord, per a designar advocats i procuradors que tinguen la representació i defensa dels interessos del Col·legi i dels col·legiats.
  
c) Convocarà, presidirà i dirigirà les sessions de l'Assemblea general i la Junta de Govern, tant en ple com en Comissió Permanent, siguen les sessions ordinàries o extraordinàries, i subscriurà l'acta corresponent.
  
d) Autoritzarà els informes, convocatòries i comunicacions que es dirigisquen als col·legiats, i a totes les autoritats, corporacions o persones particulars o jurídiques.
  
e) Autoritzarà , amb el tresorer, els comptes bancaris del Col·legi, les imposicions i els talons, xecs o reintegraments que se'n facen.
  
f) Visarà tots els certificats i escrits expedits per la Secretaria del Col·legi.
  
g) Autoritzarà, juntament amb el tresorer, els lliuraments i ordres de pagament, així com els llibres de comptabilitat.
  
h) Nomenarà les seccions acordades pel ple de la Junta Directiva i les persones que es nomenen per a formar part d'aquesta.
  
i) Autoritzarà els pagaments, amb càrrec als fons del Col·legi, que signarà mancomunadament amb el tresorer.
  
Article 41. Facultats del vicepresident
  
Correspon al vicepresident assistir i substituir, en casos d'absència, malaltia o mort, al president, i exercir quantes funcions li conferisca aquest, d'acord amb les seues competències.
  
Article 42. Facultats del secretari
  
Independentment d'altres funcions que es deriven dels presents Estatuts, de les disposicions vigents i de les ordenes emanades de la Presidència, correspon al secretari:
  
a) Redactar i trametre les convocatòries per a les distintes reunions dels òrgans del Col·legi .
  
b) Redactar actes de totes les reunions de l'Assemblea general, de la Junta de Govern, en Comissió Permanent o en Ple, ordenant la seua transcripció al llibre corresponent, una vegada aprovada, amb el vistiplau del president.
  
c) Custodiar i portar els llibres i arxius, registres, fitxers i expedients del Col·legi i dels col·legiats.
  
d) Custodiar i cuidar de l'anotació del Registre dels llibres d'entrades i eixides de tot tipus d'oficis, comunicacions i escrits.
  
e) Firmar, amb el president, els escrits que emanen dels distints òrgans del Col·legi.
  
f) Expedir, amb el vistiplau del president, els certificats que siguen procedents, i exigir que s'abone la taxa corresponent.
  
g) Confeccionar la memòria de les activitats dels distints òrgans del Col·legi, en cada exercici, llegint-la davant de l'Assemblea general.
  
h) Organitzar i dirigir les oficines del Col·legi, d'acord amb als estatuts d'aquest, del qual serà responsable de la seua bona marxa i del personal.
  
i) Totes les altres que li assigne la Junta de Govern.
  
h) Convocar, per ordre del president, les reunions de la Junta de Govern i de l'Assemblea general.
  
Article 43. Facultats del vicesecretari
  
El vicesecretari, segons acorde la Junta de Govern, auxiliarà en el treball al secretari, assumint les seues funcions en cas d'absència, malaltia, abstenció, recusació o vacant, sense necessitat de justificació davant de tercers.
  
Article 44. Facultats del tresorer-comptador
  
Correspon al tresorer-comptador:
  
a) Portar i autoritzar els llibres d'ingressos i despeses i, en general, de comptabilitat del Col·legi, amb el vistiplau del president.
  
b) Autoritzar i ordenar tots els pagaments que haja de realitzar el Col·legi, amb la ratificació del president.
  
c) Lliurar tota classe de rebuts, quotes, taxes i altres que hagen de ser abonats al Col·legi.
  
d) Preparar els pressupostos per a cada exercici anual i la liquidació del pressupost de l'exercici anterior i els comptes de despeses i ingressos anuals, i donar compte d'aquestes a l'Assemblea general.
  
e) Confeccionar l'inventari de mobles, béns i efectes del Col·legi, i donar compte d'això a la Junta de Govern.
  
f) Dirigir tota la comptabilitat del Col·legi amb, l'aprovació de la Junta de Govern.
  
Article 45. Facultats dels vocals
  
Corresponen als vocals, a més de les substitucions que s'indicaran en articles posteriors, exercir totes les comissions, activitats o comeses que li siguen assenyalades per l'Assemblea general, la Junta de Govern o el president, del resultat de les quals informaran a aquests.
  
CAPÍTOL V
  
De l'Assemblea General.
  
Article 46. Naturalesa jurídica
  
L'Assemblea General de col·legiats és l'òrgan que comprén tots els membres del Col·legi reunits, assumint la màxima autoritat dins d'aquest, i com tal obliga en els seus acords a tots els col·legiats, fins als absents, dissidents i els qui s'hi hagen abstingut.
  
Article 47. Classes d'assemblea. Quòrum d'assistència i convocatòria
  
1. L'Assemblea general tindrà lloc, ordinàriament, una vegada a l'any i extraordinàriament quan ho sol·licite, per escrit, un vint per cent dels col·legiats, o quan les circumstàncies ho aconsellen a judici del president, la Junta de Govern o la Comissió Permanent.
  
2. Perquè l'Assemblea puga tindre lloc vàlidament caldrà comptar, en primera convocatòria, la meitat més u del cens col·legial. En la segona convocatòria quedarà constituïda la Junta qualsevol que siga el nombre d'assistents i els acords es prendran per majoria simple de vots emesos, tret que per a determinats acords s'assenyale un quòrum especial.
  
Per a qualsevol acord que supose reforma dels Estatuts s'exigirà un quòrum d'assistència del 75%, com a mínim, de col·legiats exercents, i si no es reuneix aquest quòrum tindrà lloc nova Junta dins de les 24 hores següents a la primera convocatòria, on només caldrà un quòrum del 30% de col·legiats. En tot cas, per a adoptar l'Acord de Modificació Estatutària caldrà el vot favorable dels dos terços dels col·legiats presents.
  
3. La convocatòria es farà per escrit pel secretari, amb el vistiplau del president i contindrà el dia, l'hora i el lloc per a la reunió, fixant les corresponents a la primera i segona convocatòria i l'ordre del dia, en què figurarà com últim punt ?precs i preguntes?. La convocatòria serà tramesa amb vuit dies d'antelació com a mínim als col·legiats, llevat que es tracte d'una reunió acordada amb caràcter d'urgència, que bastarà amb quaranta-vuit hores .
  
4. En l'Assemblea es tractaran únicament els temes que figuren en l'ordre del dia, sense perjudici que en l'últim capítol es recomane a la Junta de Govern i/o a la Comissió Permanent l'estudi d'aquells que es consideren necessaris.
  
Article 48. Llibre d'actes
  
De cada reunió que tinga lloc, tant de l'Assemblea general com de la Junta de Govern, siga en ple o en Comissió Permanent, s'estendrà la corresponent acta, que serà inscrita en un Llibre que, amb tal fi, existirà en la Secretària, el qual serà custodiat pel secretari.
  
CAPÍTOL VI
  
Competències de l'Assemblea general i moció de censura
  
Article 49. Competències
  
L'Assemblea general serà la competent para:
  
a) Aprovar, si procedeix, la memòria i l'actuació de la Junta de Govern, de la qual donarà lectura el secretari.
  
b) Aprovar, si procedeix , el pressupost de despeses i ingressos per a l'exercici següent.
  
c) Aprovar si procedeix, la liquidació del pressupost de l'exercici anterior, i els comptes de despeses i ingressos, així com la comptabilitat general del Col·legi.
  
d) Ratificar quants acords haja adoptat la Junta de Govern i que precisen de tal aprovació, conforme als estatuts que precedeixen.
  
e) Censurar l'actuació de la Junta de Govern en la seua totalitat, o de qualsevol dels seus components, quan procedira.
  
f) Modificar els estatuts socials.
  
g) Aquelles altres que se'ls sotmeten a examen.
  
Article 50. Vot de censura
  
L'Assemblea general podrà exigir la dimissió de la Junta de Govern mitjançant l'adopció del vot de censura. La petició haurà de ser subscrita al menys pel trenta per cent dels col·legiats , expressant amb claredat les raons en què es fonamenta.
  
Perquè prospere el vot de censura caldrà emetre un vot favorable a aquest de dos terços dels membres de l'Assemblea. D'existir aquesta majoria qualificada , la Junta de Govern cessarà en el seu mandat i s'obriria un procés electoral dins de l'Assemblea, constituint-se interinament una Gestora d'edat, composta de cinc membres de l'Assemblea, sent tres d'ells els de major edat i els altres dos els de menor edat.
  
Durant el període de temps que hi haja des de l'adopció del vot de censura fins a la presa de possessió de la nova Junta de Govern, la Gestora d'edat assumirà les funcions que a la Junta de Govern els confereixen els presents Estatuts.
  
TÍTOL IX
  
Eleccions
  
CAPÍTOL I
  
Principis electorals i condicions d'elegibilitat
  
Article 51. Principis electorals
  
El president i els altres càrrecs de la Junta de Govern seran elegits en votació directa i secreta en què podran participar, com a electors , tots els col·legiats i com elegible aquells electors amb exercici professional o sense, obert en l'àmbit del Col·legi, i que siguen espanyols o d'algun país de la Unió Europea, si té reconegut tal dret d'acord amb la legislació comunitària i espanyola i que no estiguen sotmesos en cap de les següents situacions:
  
a) Estar condemnats per sentència ferma que comporte la inhabilitació o suspensió per a càrrecs públics, mentre aquesta subsistisca.
  
b) Haver sigut disciplinàriament sancionats en qualsevol Col·legi d'Odontòlegs i Estomatòlegs, mentre no hagen sigut rehabilitats.
  
c) Ser membre dels òrgans rectors d'un altre Col·legi professional.
  
d) Ser degà o rector de qualsevol Facultat o Universitat, pública o privada.
  
f) Ser president o membre de l'òrgan executiu de qualsevol Cort d'Arbitratge, tret de la del propi Col·legi.
  
g) Tindre qualsevol càrrec polític en òrgans executius d'àmbit nacional , comunitari o local.
  
h) No podran optar a ser candidats aquells que no estiguen al dia amb les seues quotes col·legials.
  
i) No podran optar a ser candidats aquells que es troben sotmesos al règim d'incompatibilitats establides legalment.
  
j) Totes les condicions d'elegibilitat hauran de ser complides en l'últim dia del termini de presentació de candidatures.
  
En tot cas, per a ser elegit com president del Col·legi caldrà haver estat col·legiat un mínim de 10 anys en aquest Col·legi i per a ser vicepresident i secretari, haver estat col·legiat un mínim de 5 anys en aquest mateix Col·legi.
  
Article 52. Llista de candidats
  
Les candidatures als càrrecs de la Junta de Govern es presentaran en llistes tancades, que seran votades globalment.
  
Cap proponent podrà realitzar més d'una proposta per a cada càrrec.
  
El període de mandat dels membres de la Junta de Govern serà de quatre anys, i podran optar a ser reelegits els qui exercisquen un altre càrrec.
  
En les eleccions, el vot dels col·legiats exercents tindrà doble valor que el vot dels altres col·legiats.
  
Els recursos que s'interposen en el procés electoral o contra el seu resultat, davant de la Junta Electoral, seran admesos en només un efecte i no suspendran la votació, proclamació i possessió dels elegits, llevat que així s'acorde per causes excepcionals i mitjançant resolució expressa i motivada.
  
CAPÍTOL II
  
Convocatòria. Mesa electoral. Proclamació de candidats,
  
propaganda i votació
  
Article 53. Convocatòria
  
a) La convocatòria per a eleccions a membres de la Junta de Govern correspondrà al ple d'aquesta, la qual assenyalarà en la convocatòria els terminis per a la presentació de les candidatures, i establirà un termini no inferior a vint dies naturals, comptadors des de la publicació de la convocatòria, i fixarà també la data per a efectuar la votació i la forma del procés electoral, que haurà d'acabar en el termini de dos mesos des del tancament del termini de presentació de candidatures.
  
A més, la convocatòria designarà la Mesa electoral, que tindrà com a missió portar a terme tot el procés electoral, vigilar l'exacte compliment dels terminis i requisits previstos, resoldre tots els recursos que es presenten i subscriure les actes necessàries.
  
b) Convocades eleccions, cessaran en els seus càrrecs els components de la Junta convocadora i quedarà constituïda la Junta per els qui no es presenten, que dirigiran el Col·legi «en funcions» fins a la presa de possessió de la Junta que resulte elegida en el procés electoral que s'inicia. Entre ells es designaran, si hagueren de cessar per raó de ser candidats, president, secretari i tresorer, sent els altres vocals. Si tots els membres de la Junta es presentaren a les eleccions convocades, en el moment del seu cessament nomenaran un president, que serà el col·legiat més antic; un secretari, que serà el més recent; i tres vocals, per sorteig, entre els col·legiats amb més de cinc anys d'antiguitat; els quals assumiran «en funcions» la marxa del Col·legi fins al final del procés electoral, i el més antic dels tres assumirà el càrrec de tresorer. Tals nomenaments seran acceptats obligatòriament, excepte causa justificada d'exclusió.
  
Article 54. Mesa electoral
  
La Mesa electoral es constituirà el dia i hora que assenyale la convocatòria i estarà constituïda per un president, que serà un membre de la Junta de Govern no candidat, i per dos col·legiats exercents, com a vocals, que seran els dos de més recent incorporació, així com el secretari de la Junta de Govern, si tampoc no anara de candidat, o un altre membre d'aquesta, si fa el cas. També es nomenaran els suplents de la respectiva Mesa.
  
Si no hi haguera membres de la Junta de Govern per a constituir la mesa en la forma establida en l'apartat anterior, serà substituït pel col·legiat exercent de major edat que designe la Junta Directiva.
  
Els membres de la Mesa electoral no podran ser candidats en aqueixes eleccions.
  
La Mesa electoral alçarà acta de l'acceptació del seu càrrec i de cada una de les seues reunions fins que aquestes hagen conclòs, i proclamarà els elegits.
  
Article 55. Proclamació de candidats.
  
L'endemà de l'extinció del termini per a presentar candidatures, i reunida la Mesa electoral, proclamarà la relació dels candidats que reunisquen les condicions d'elegibilitat, alçant acta en què constaran, motivadament, les causes d'exclusió de candidat. Si existira un només candidat vàlid per a un càrrec, serà proclamat electe sense més. La llista es publicarà al tauler d'anuncis del Col·legi.
  
En el mateix dia, o a l'endemà de la publicació de les candidatures proclamades al tauler d'anuncis, els candidats que no hagueren sigut acceptats podran presentar escrit d'al·legacions impugnant la seua exclusió, sol·licitant la modificació de l'acord i la seua admissió com a candidat; la Mesa electoral resoldrà en el termini de dos dies següents, inserint-los en la llista, si la resolució és favorable o denegant-lo definitivament, sense perjudici que puguen formular-se, pels afectats, els recursos establits en aquests Estatuts.
  
Aprovades les candidatures, els admesos podran designar, mitjançant escrit dirigit a la Mesa, interventor per a elecció, el qual tindrà dret a participar, una vegada acceptat el nomenament, en tots els actes electorals, presentant les reclamacions, recursos i al·legacions que estime pertinents, i firmant les actes que s'alcen.
  
Article 56. Propaganda electoral
  
Els candidats podran realitzar les activitats i propaganda electoral que estimen pertinents, sempre que no suposen descrèdit o falta de respecte personal als altres candidats, o atempten directament contra aquests Estatuts, els del Consell General, l'Autonòmic o el codi deontològic professional. El trencament d'aquesta obligació motivarà la seua exclusió com a candidat, sentida la Comissió Deontològica del Col·legi.
  
L'acord d'exclusió podrà ser impugnat en la mateixa forma expressada en l'article 56. La Mesa electoral , amb càrrec al Col·legi, serà l'encarregada d'emetre les paperetes electorals i els sobre per al vot, tant directe com per correu, els quals seran els únics i vàlids per al procés electoral.
  
Les paperetes seran iguals, i contindran tots els candidats.
  
Article 57. Votació.
  
L'acte electoral tindrà lloc el dia i lloc assenyalats en la convocatòria, des de les 10.00 a les 20.00 hores. El vot no serà delegable.
  
Es tindrà en compte:
  
1. El vot podrà ser emés personalment, el dia de l'elecció, o per correu certificat mitjançant les paperetes en la forma dita en l'article anterior.
  
2. En el supòsit de vot per correu, el col·legiat que desitge utilitzar aquest procediment haurà de sol·licitar-lo per escrit al Col·legi i s'utilitzarà la papereta oficial convenientment doblada en el sobre també oficial remesos ambdós pel Col·legi, sense cap anotació . El sobre així tancat amb el vot en l'interior s'introduirà , a la seua vegada, en un altre de major grandària en què s'adjuntarà escrit firmat pel col·legiat dirigit la mesa electoral en el qual expresse el seu desig d'emetre el vot per correu, acompanyat de fotocòpia del seu document nacional d'identitat i carnet col·legial enviant-lo per correu certificat, i constant en el sobre «conté vot per a l'elecció de junta directiva de l'il·lustre Col·legi Oficial d'Odontòlegs i Estomatòlegs de la província de València». Aquest sobre tindrà entrada la Secretaria del Col·legi amb vint-i-quatre hores com a mínim d'antelació a l'inici de la votació. El secretari de la mesa electoral custodiarà els sobres, sense obrir-los , per a posar-los a disposició de la mesa en el moment d'iniciar-se la votació en què es procedirà a la seua obertura i a dipositar els vots a l'urna al final de l'elecció individual. Els sobre que arribaren a la Secretaria del Col·legi després del termini assenyalat en el paràgraf anterior, seran destruïts sense obrir-los, fent constar en l'acta la incidència amb tot detall.
  
3. A l'hora i lloc previst per a la votació s'instal·larà una urna per la mesa electoral, i al lloc en on s'assegure la intimitat de la votació, es disposaran les paperetes oficials que seran utilitzades pels votants, els qui les introduiran personalment a la urna, prèvia la seua identificació davant de la Mesa.
  
4. La Mesa resoldrà totes les incidències que succeïsquen durant la realització de l'acte.
  
5. El vot personal anul·lara l'emés per correu, per la qual cosa, la Mesa electoral comprovarà en el llistat de col·legiats tal circumstància prèviament a introduir els vots per correu.
  
6. Finalitzada la votació es procedirà seguidament a l'escrutini dels vots emesos. Es declararan nul·les les paperetes que continga expressions alienes a la votació, o vinguen ratllades o esmenades, o vote per persona no candidata. Igualment aquelles que siguen distintes a les editades per la mesa electoral.
  
En cap cas no es podrà anul·lar parcialment una papereta.
  
7. Del desenrotllament de la votació i el resultat de l'escrutini s'alçarà acta que serà firmada per tots els membres de la mesa i els interventors que estiguen presents a l'escrutini. Una còpia s'inserirà al tauler d'anuncis del Col·legi.
  
8. Si es produïra empat a vots, s'haurà de convocar nova votació i en el cas que persistira l'empat serà proclamada la candidatura el president de la qual tinguera major antiguitat com col·legiat i, si és la mateixa, el de major edat.
  
9. Dins de les quaranta i vuit hores següents a la proclamació d'elegits podrà per escrit, impugnar la totalitat de l'acte electiu o sol·licitar les correccions d'errors comeses. La mesa electoral resoldrà en el termini de dos dies següents la impugnació accedint o denegant allò sol·licitat. En el primer cas, podrà invalidar-se, si procedira l'elecció convocant-la novament, dins dels quinze dies següents, o realitzant en tot cas les correccions que no afecten el fons de l'elecció. En cas de denegació de la impugnació, es podran utilitzar pels recurrents els recursos en la forma establida en aquests Estatuts.
  
10. Transcorreguts els terminis previstos sense impugnació o resolta definitivament l'elecció la junta directiva cessant, en el termini de quinze dies expedirà els corresponents nomenament que hagen obtingut la majoria de vots, comunicant-los al Consell General, a la Comunitat Autònoma i al Consell de Col·legis d'Odontòlegs i Estomatòlegs de la Comunitat Valenciana.
  
CAPÍTOL III
  
Presa de possessió i cessament de la Junta de Govern
  
Article 58. Presa de possessió
  
Dins dels trenta dies des de l'elecció la nova Junta de Govern prendrà possessió, i es redactarà la corresponent acta, que formen els membres ixents i entrants.
  
Article 59. Cessament
  
Els càrrecs de la junta directiva cessaran per les causes següents:
  
a) Expiració del termini per al que van anar elegits.
  
b) Renúncia de l'interessat
  
c) Nomenament per a un càrrec del Govern Central o autonòmic, o de les distintes administracions públiques, siga central, autonòmica, local o institucional.
  
d) Condemna per sentència ferma que porte aparellada inhabilitació per a càrrecs públics.
  
e) Sanció disciplinària per falta greu o molt greu imposada pel Col·legi en virtut del corresponent expedient.
  
f) Pèrdua de la condició de l'elegibilitat d'acord amb els presents Estatuts.
  
g) Baixa per malaltia incapacitant per temps superior a sis mesos.
  
h) Per mort de qualsevol membre.
  
i) Aprovació de la moció de censura regulada en l'article 51.
  
Article 60. Vacants
  
En el supòsit de produir-se el cessament de qualsevol dels càrrecs directius en la forma dita en l'article anterior, s'observarà el següent:
  
1. El president se substituirà pel vicepresident, qui exercirà el càrrec fins a nou nomenament. El secretari pel vocal més jove de la junta, i el tresorer pel de major edat dels vocals.
  
2. Immediatament es convocarà eleccions per a cobrir el càrrec, pel temps que reste fins a la pròxima elecció, en la forma establida en els articles precedents, si quedara més de la meitat del període de mandat. Si per la brevetat del període que quede fins a la nova elecció estatutària s'entenguera innecessari produir un procés electoral, així ho acordarà la Junta de Govern , en resolució motivada que haurà de ser ratificada en la primera Junta General que tinga lloc.
  
3. Si es produïra el cessament de la meitat més un dels membres de la Junta de Govern, haurà de convocar-se a eleccions generals pel període de temps que reste fins a les eleccions estatutàries.
  
TÍTOL X
  
Règim jurídic de les clíniques dentals
  
CAPÍTOL ÚNIC
  
Article 61. Normes administratives
  
L'exercici professional per compte propi s'efectuarà en un consultori o clínica dental, que estarà instal·lat en un local tancat , que reunisca les condicions regulades en la Llei 10/1986, de 17 de març, o qualsevol altra norma, estatal, autonòmica, local o col·legial.
  
Article 62. Anunci de la clínica
  
Tota clínica dental haurà de tenir a la porta d'entrada al local, un rètol de cinc-cents centímetres quadrats com a màxim, en el qual conste, nom i cognoms del col·legiat, i el seu nombre de col·legiació, amb la titulació que dispose, a més a més de figurar la llegenda ?clínica dental- o una altra semblant acceptada per la Junta de Govern.
  
En l'interior de la clínica i a la vista del públic haurà de figurar el títol original o fotocòpia autenticada del mateix, i l'acreditatiu de la col·legiació amb el certificat d'inspecció per a obertura de la clínica.
  
Article 63. Fitxer
  
En cada clínica dental haurà d'existir un arxiu en què figure una fitxa per cada pacient tractat en la mateixa .
  
En la fitxa s'indicaran, com a mínim, les següents dades: nom i cognoms del pacient, direcció i telèfon, característiques i antecedents mèdics especials del pacient, diagnòstic previ, pla de tractament, data de les visites efectuades amb indicació del treball efectuat i honoraris percebuts.
  
Existirà un expedient en què conste tot l'historial clínic del pacient.
  
Article 64. Casos de Remissió del Fitxer de Pacients al Col·legi
  
En el supòsit de traspàs de la clínica dental a un altre col·legiat, se li farà lliurament del fitxer i expedients mèdics que posseïsca el transmetent.
  
Al tancament d'una clínica dental el Col·legi conservarà el fitxer durant un període mínim de cinc anys, podent lliurar-lo a qualsevol professional col·legiat mitjançant resolució motivada que es dictarà en expedient que s'iniciara amb sol·licitud del col·legiat que així li interesse , o acord de la junta directiva, i a què s'adonarà a tots els col·legiats al fi que puguen formular al·legacions dins dels quinze dies següents.
  
Article 65. Obertura de clínica
  
L'obertura de clínica dental precisarà de l'autorització expressa de la Junta de Govern, prèvia a l'autorització administrativa.
  
El Col·legi inspeccionarà si reuneix els requisits precisos per a la seua obertura , donant compte a l'Ajuntament i al Servei Territorial de Sanitat de la Generalitat Valenciana del resultat de la visita.
  
Article 66. Direcció i organització de la clínica dental
  
Les consultes dentals estaran necessàriament organitzades, gestionades i ateses directament i personalment per un Odontòleg o Estomatòleg.
  
En cas d'absència del col·legiat, la clínica romandrà tancada, excepte que un professional col·legiat quede al front d'aquesta, havent de comunicar-se la circumstància en tot cas al Col·legi .
  
Article 67. Traspàs de clínica
  
El col·legiat, o els seus hereus a la mort d'aquest, tindran dret a traspassar la seua clínica dental a un altre professional col·legiat, prèvia comunicació a la Junta de Govern, i expedient aprovatori del tal cessió, per a comprovar que es troba dins de la legalitat.
  
Article 68. Inspeccions de clíniques
  
La Junta de Govern podrà acordar posteriors inspeccions de les clíniques dentals obertes al públic, quan ho estimen necessari, o existisca constància o indicis d'incompliment de les normes d'aquests estatuts, la comissió de qualsevol falta contra la deontologia professional, o es reba qualsevol denúncia de fets perseguibles.
  
La Junta de Govern determinarà les persones i la forma en què la inspecció es realitzarà . Del resultat d'aquesta donaran compte a la Junta de Govern que, en Ple, resoldrà el pertinent.
  
Constitueix falta greu no permetre l'accés i la inspecció mencionada en aquest article.
  
Article 69. Pressupost als pacients
  
Tot pacient rebrà del professional un pressupost detallat de l'import del tractament amb especificacions concretes, així com la forma de pagament que s'acorde. S'expedirà per duplicat que firmaran ambdues parts, sent un exemplar per a cada una d'elles.
  
Realitzat el pagament , s'expedirà el corresponent rebut liquidació.
  
TÍTOL XI
  
Règim econòmic del Col·legi.
  
CAPÍTOL I
  
Dels Pressupostos i comptabilitat
  
Article 70. Preparació dels pressupostos
  
Els pressupostos anuals i la liquidació de l'exercici anterior seran preparats redactats i presentats pel comptador-tresorer, amb el vistiplau del president i, prèviament a presentar-se davant de l'Assemblea general seran aprovats per la Junta de Govern en Ple.
  
Article 71. Aprovació dels pressupostos
  
L'Assemblea general de col·legiats aprovarà els pressupostos anuals de l'entitat per a l'exercici següent i la liquidació del pressupost de l'any anterior, sobre ingressos i despeses, en l'assemblea ordinària.
  
Així mateix, l'Assemblea general aprovarà les quotes i totes les exaccions siguen necessàries que per a fer front a les despeses d'administració i complir els fins i funcions que competeixen al Col·legi.
  
Article 72. Comptabilitat col·legial
  
Els llibres de comptabilitat, els pressupostos i tots els suports que justifiquen les despeses i ingressos del Col·legi, estaran arxivats al Col·legi, i sota la custòdia del tresorer-comptador.
  
CAPÍTOL II
  
Dels recursos econòmics
  
Article 73. Dels recursos ordinaris
  
Constitueixen recursos ordinaris del Col·legi els següents:
  
a) Les quotes d'incorporació al Col·legi i les de registre i certificat de les habilitacions d'odontòlegs i estomatòlegs d'altres col·legis.
  
b) L'import de la quota ordinària, fixa o variable, i les quotes extraordinàries que aprove la Junta General.
  
c) Els rendiments de qualsevol naturalesa que produïsquen les activitats, béns o drets que integren el patrimoni del Col·legi, així com els rendiments dels fons dipositats en els seus comptes.
  
d) Els drets que establisca la Junta de Govern per emissió d'informe, dictàmens, regulació d'honoraris, emissió de laudes de mediació, o per la prestació de serveis semblants per part del Col·legi.
  
e) Els drets que s'establisquen per la venda de certificats oficials, receptes o impresos d'ús obligatori per part dels col·legiats.
  
f) Qualsevol altre concepte que legalment procedira.
  
Article 74. Dels recursos extraordinaris
  
Constituiran recursos extraordinaris del Col·legi els següents:
  
a) Les subvencions o donatius que es concedisquen al Col·legi per l'Estat o corporacions oficials, entitats o particulars.
  
b) Els béns i drets de tota classe que per herència, llegat o un altre títol passen a formar part del patrimoni del Col·legi.
  
c) Les quantitats que per qualsevol concepte corresponga percebre al Col·legi quan administre, complint algun encàrrec temporal o perpetu, fins i tot cultural o benèfic, determinats béns o rendes.
  
d) Qualsevol altre que legalment procedira.
  
TÍTOL XII
  
Règim administratiu i personal del Col·legi
  
CAPÍTOL I
  
Règim administratiu
  
Article 75. Carnet col·legial
  
Tot col·legiat, des del moment de la seua incorporació al Col·legi, rebrà el carnet que l'acredita com a tal, amb el seu nombre col·legial, expedit pel secretari i amb el vistiplau del president, en què figurarà la firma del col·legiat i la seua fotografia. Així mateix rebrà certificat d'acord d'admissió.
  
Article 76. Expedient personal
  
També des del moment de la seua col·legiació, s'obrirà l'expedient personal de cada col·legiat, en què es faran constar la sol·licitud per al seu alta col·legial i la tramitació fins a la seua admissió. I es farà constar en aquest totes les vicissituds referents al col·legiat que vagen succeint durant el seu exercici professional.
  
Article 77. Talonaris de receptes, impresos i certificats
  
Així mateix, i des del moment de la seua incorporació al Col·legi, el col·legiat tindrà dret a què se li vagen entregant talonaris de receptes odontoestomatològiques que haja aprovat i confeccionat el Col·legi. Igualment impresos per a certificat, i el certificat d'aprovació per a la seua clínica dental.
  
Article 78. Revista del Col·legi i altres publicacions
  
El Col·legi podrà editar la Revista oficial d'aquest, recollint en aquesta totes les disposicions oficials, les qüestions professionals, les notícies d'interès etc. com també els treballs científics que per la seua importància meresquen ser coneguts pels col·legiats.
  
Article 79. Premis i distincions
  
El Col·legi podrà establir premis i distincions encaminades al reconeixement de valors professionals o serveis rellevants prestats al Col·legi, o a la societat, en el marc dels fins col·legials . Dits premis i distincions es regularan pels seus Estatuts particulars.
  
CAPÍTOL II
  
Personal del Col·legi
  
Article 80. Personal executiu i laboral
  
1. La Junta de Govern podrà contractar el personal que estime necessari per al seu correcte funcionament i compliment dels seus fins.
  
2. A les ordres directes del secretari de l'Il·lustre Col·legi d'Odontòlegs i Estomatòlegs de València, correspondrà la distribució del treball entre el personal laboral.
  
Article 81. Assessoria jurídica
  
1. La Junta de Govern comptarà amb la corresponent Assessoria Jurídica, integrada pel lletrat director i el nombre de lletrats que es determine per la Junta de Govern, a proposta del lletrat director.
  
2. L'Assessoria Jurídica cuidarà de l'adequació a dret de les resolucions , expedients i actuacions en general dels respectius òrgans i, amb tal finalitat emetrà els informes o dictàmens que procedisquen.
  
3. Els membres de l'Assessoria Jurídica seran designats per la Junta de Govern.
  
Article 82. Altres assessors
  
La Junta de Govern podrà contractar personal assessor en diverses qüestions.
  
TÍTOL XIII
  
Modificació de l'àmbit territorial del Col·legi i dissolució
  
CAPÍTOL I
  
Modificació de l'àmbit territorial del Col·legi
  
Article 83. Fusió i absorció
  
Per poder modificar l'àmbit territorial del Col·legi, per unió o fusió amb u o altres de la mateixa professió, així com l'absorció pel Col·legi d'altres preexistents, sempre que cap d'ells ultrapasse l'àmbit de la Comunitat Valenciana, caldrà l'acord de l'Assemblea del Col·legi, pres amb el vot favorable dels dos terços dels col·legiats, i haurà d'obtenir-se l'aprovació per decret del Govern Valencià, previ informe del Consell Valencià de Col·legis Professionals d'Odontòlegs i Estomatòlegs.
  
Article 84. Segregació
  
La modificació de l'àmbit territorial del Col·legi per segregació haurà de ser presa per acord del Col·legi, amb el vot favorable dels dos terços dels col·legiats i aprovada per Decret del Govern Valencià, previ informe del Consell Valencià de Col·legis Professionals d'Odontòlegs i Estomatòlegs.
  
CAPÍTOL II
  
Dissolució i liquidació del Col·legi
  
Article 85. Dissolució
  
La dissolució del Col·legi requerirà l'acord de la Junta General, reunida en sessió Extraordinària; la vàlida constitució de la qual exigirà la presència de, si més no, el 75% dels col·legiats.
  
L'acord de dissolució haurà de comptar també amb el vot favorable de, si més no, el 75% dels col·legiats presents en la sessió, i haurà de ser aprovada per llei del Govern Valencià, previ informe del Consell Valencià de Col·legis Professionals d'Odontòlegs i Estomatòlegs.
  
Article 86. Liquidació